KIRJALLINEN KYSYMYS E-3716/00 esittäjä(t): Bart Staes (Verts/ALE) komissiolle. Suojattu maantieteellinen merkintä Modenan balsamiviinietikalle.



Virallinen lehti nro 174 E , 19/06/2001 s. 0124 - 0125



KIRJALLINEN KYSYMYS E-3716/00 esittäjä(t): Bart Staes (Verts/ALE) komissiolle (30. marraskuuta 2000) Aihe: Suojattu maantieteellinen merkintä Modenan balsamiviinietikalle Italian presidentin 12.2.1965 antaman asetuksen nro 162 46 pykälän mukaan Modenan balsamiviinietikan koostumus ja valmistusmenetelmät määritellään Italian hallituksen päätöksellä. Modenan balsamiviinietikalle on myönnetty tunnustettu alkuperäisnimitys Italian hallituksen 15.11.1989 antamalla päätöksellä. Euroopan yhteisössä on meneillään hanke suojatun maantieteellisen merkinnän saamiseksi Modenan balsamiviinietikalle, kun taas Modenan ja Reggio Emilian alueen perinteinen balsamiviinietikka, joka on Italiassa turvattu 3.4.1996 annetulla lailla nro 93, on jo saanut suojatun alkuperäisnimityksen. Viime vuosina useat yritykset ovat yllä mainitun 15.11.1989 annetun hallituksen päätöksen nojalla investoineet Modenan ja Reggio Emilian maa-alueisiin tarkoituksenaan tuottaa balsamiviinietikkaa, jolla on Modenan alueen nimitys. Italian korkein hallinto-oikeus kumosi 30.10.2000 Campanian alueella toimivan De Nigris -yhtiön tekemän valituksen mukaisesti Lazion alueellisen hallintotuomioistuimen antaman tuomion ja siten myös Italian hallituksen 15.11.1989 antaman päätöksen. Täten ei-alueellisuuden käsite liitettiin nimenomaan tämän Modenan ja Reggio Emilian alueiden perinnetuotteen valmistamiseen. Päätöksestä seuraa Modenan balsamiviinietikan häviäminen. Kyseinen tuote eroaa selvästi (laatunsa ja hintansa puolesta) Modenan ja Reggio Emilian alueen perinteisestä balsamiviinietikasta, eikä näistä kahdesta tuotteesta voi erehtyä. Kumpikin liittyy kuitenkin Modenan ja Reggion alueisiin. Päätös ja siihen liittyvä ei-alueellisuuden käsite vaarantavat sekä Modenan balsamiviinietikan että Italian kuntien, alueiden ja maakuntien kaikkien perinnetuotteiden aseman. Onko komissio kanssamme samaa mieltä siitä, että perinnetuotteiden arvostuksen edistämiseen, niiden aseman puolustamiseen ja niiden tuottamiseen liittyvää alueellisuuden periaatetta tulee puolustaa? Franz Fischlerin komission puolesta antama vastaus (24. tammikuuta 2001) Modenan balsamiviinietikan (Aceto Balsamico di Modena) rekisteröintiä suojatuksi alkuperänimitykseksi (SAN) koskevan hakemuksen osalta komissio kehottaa arvoisaa parlamentin jäsentä ottamaan huomioon, että Italian viranomaiset esittivät tämän hakemuksen sillä perusteella, että kyse on kansallisella lainsäädännöllä suojatusta nimityksestä. Mainittu suojelu perustuu 15. marraskuuta 1989 annettuun säädökseen, jossa tuotteen tuotantoalue rajoitetaan Modenan ja Reggio Emilian maakuntiin. Italian viranomaiset pyysivät komissiota ensin odottamaan Lazion alueellisen hallintotuomioistuimen muutoksenhakumenettelyssä antamaa tuomiota. Sen jälkeen korkein hallintotuomioistuin kumosi alueellisen hallintotuomioistuimen tekemän päätöksen ja näin ollen vuoden 1989 säädöksen. Korkeimman hallintotuomioistuimen tuomion jälkeen Italian viranomaiset peruuttivat Modenan balsamiviinietikan rekisteröintihakemuksen. Komissio toteaa tukevansa aina alkuperältään selvästi määriteltyjen paikallisten tuotteiden arvostuksen lisäämistä alueellisuusperiaatteen perusteella ja noudattavansa tällä tavoin laatupolitiikkaa, josta säädetään maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetussa neuvoston asetuksessa (ETY) N:o 2081/92(1) sekä maataloustuotteiden ja elintarvikkeiden erityisluonnetta koskevista todistuksista 14 päivänä heinäkuuta 1992 annetussa neuvoston asetuksessa (ETY) N:o 2082/92(2). (1) EYVL L 208, 24.7.1992. (2) EYVL L 208, 24.7.1992.